**Univerzita Pavla Jozefa Šafárika v Košiciach**

**Právnická fakulta**

**Ústav medzinárodného práva a európskeho práva**

**Podmienky priebežného a záverečného hodnotenia z predmetu Medzinárodné právo verejné II. pre letný semester akad. r. 2017/2018 v dennom štúdiu**

Hodnotenie z predmetu Medzinárodné právo verejné II. v letnom semestri akademického roka 2017/2018 sa uskutočňuje kombináciou priebežnej kontroly štúdia uskutočnenej v ôsmom týždni výučbovej časti semestra formou písomného testu a záverečnej ústnej skúšky konanej počas skúšobnej časti semestra.

Priebežný písomný test pozostáva z kombinácie 4 testových otázok a 4 otvorených otázok. Testové otázky sú hodnotené tak, že úplná správna odpoveď na otázku je hodnotená 1 bodom. Každá z otázok pozostáva z dvoch výrokov, pričom z týchto dvoch výrokov môže byť správny jeden, obidva alebo žiaden. Pokiaľ študent považuje výrok za správny, zreteľne napíše na vyznačené miesto „áno“ a pokiaľ študent považuje výrok za nesprávny, na vyznačené miesto zreteľne napíše „nie“. Na iné odpovede sa neprihliada.

Študent získava jeden bod, pokiaľ správne vyhodnotí obidva výroky v rámci jednej otázky. Pokiaľ študent ponechá vyznačené miesto nevyplnené, má sa za to, že danú možnosť vyhodnotil nesprávne a daná otázka je hodnotená počtom bodov 0.

Otvorené otázky sú hodnotené maximálne dvoma bodmi v prípade, že je odpoveď vyhodnotená ako správna a úplná. Ak je odpoveď na otázku vyhodnotená ako čiastočne správna, môže študent získať nižší počet bodov. Ak je odpoveď vyhodnotená ako nesprávna, je hodnotená počtom bodov 0. Z písomnej previerky môže študent získať maximálne 12 bodov, pričom získaný počet bodov je vyjadrený celým číslom.

Vyučujúci určia dátum konania opravného termínu priebežného hodnotenia tak, aby sa písomný test, ktorý tvorí priebežné hodnotenie, konal najneskôr v 10. týždni výučbovej časti semestra. Na opravnom termíne priebežného hodnotenia sa môžu zúčastniť študenti, ktorí nesplnili podmienky priebežného hodnotenia na priebežnom hodnotení konanom v riadnom termíne. Na opravnom termíne sa môžu zúčastniť aj študenti, ktorí sa nemohli zúčastniť na riadnom termíne priebežného hodnotenia.

Pokiaľ študent neabsolvuje písomný test, ktorý tvorí priebežné hodnotenie, platí, že získal 0 bodov z priebežného hodnotenia a nesplnil podmienky priebežného hodnotenia.

Ak študent nezískal na písomnom teste, ktorý tvorí priebežné hodnotenie predmetu Medzinárodné právo verejné II v letnom semestri akademického roka 2017/2018 aspoň 6 bodov, nesplnil podmienky priebežného hodnotenia. Ak študent nesplnil podmienky priebežného hodnotenia, nebude pripustený k vykonaniu ústnej záverečnej skúšky.

V prípade záujmu študentov o vykonanie záverečnej skúšky v predtermíne bude počet bodov dosiahnutý z priebežného písomného testu kritériom prípustnosti vykonania záverečnej skúšky v predtermíne. Vykonanie záverečnej ústnej skúšky v predtermíne bude umožnené študentom, ktorí na písomnom teste, ktorý tvorí priebežné hodnotenie, získali aspoň 10 a viac bodov.

Ústnu záverečnú skúšku vykoná študent zodpovedaním dvoch skúšobných otázok týkajúcich sa matérie vyučovanej v priebehu výučbovej časti semestra ním náhodne vybraných spomedzi schváleného zoznamu skúšobných otázok. Otázky dané študentovi na výber budú rozdelené do dvoch skupín. Študent si vyberá po jednej otázke z každej skupiny. Zoznam skúšobných otázok spadajúcich do rámca ústnej skúšky je zverejnený na internetovej stránke Právnickej fakulty UPJŠ v rámci sekcie dokumentov pracoviska Ústavu medzinárodného práva a európskeho práva. Záverečné hodnotenie z predmetu reflektuje kvalitu zodpovedania vybraných skúšobných otázok.

V Košiciach, Január 2018

doc. JUDr. Martina Jánošíková, Ph.D.

riaditeľka

Ústavu medzinárodného práva a európskeho práva